《满江红 其五 蒜山晚眺，用梅村先生蒜山怀古韵》
清代·董元恺

拳石嵯峨，临断岸、丹崖百尺。看一带、崩腾京口，惊涛飞入。

两岸分明南北堑，半江割据曹刘敌。更年年、芳草阅齐梁，扁舟客。

烽火静，烟墩白。钟鼓振，帆樯集。俯镆铘峭崿，森陈戈戟。

铁瓮势连龙虎险，楼船日没鼋鼍宅。听萧萧、丛竹响寒芦，吹横笛。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。